**ฉบับที่ 31/2562 วันที่ 8 ตุลาคม 2562**

**“สคร. นำส่งรายได้รัฐวิสาหกิจ ปีงบประมาณ 2562 ได้ตามเป้าหมาย”**

**นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ (สคร.)** เปิดเผยว่า  
ณ สิ้นปีงบประมาณ 2562 (ตุลาคม 2561 – กันยายน 2562) สคร. สามารถจัดเก็บเงินนำส่งรายได้แผ่นดินจากรัฐวิสาหกิจและกิจการที่กระทรวงการคลังถือหุ้นต่ำกว่าร้อยละ 50 (กิจการฯ) รวมจำนวน 169,159 ล้านบาท สูงกว่าเป้าหมายเงินนำส่งรายได้แผ่นดินตามเอกสารงบประมาณที่ 168,000 ล้านบาท จำนวน 1,159 ล้านบาท

**นายชาญวิทย์ นาคบุรี รองผู้อำนวยการ สคร.** กล่าวเพิ่มเติมว่าโดยภาพรวมในปี 2562รัฐวิสาหกิจมีการพัฒนากระบวนการบริหารจัดการให้ทันสมัยอย่างต่อเนื่อง โดยนำเทคโนโลยีและนวัตกรรมเข้ามาช่วยให้การดำเนินงานมีประสิทธิภาพ มุ่งตอบสนองต่อความต้องการของประชาชนในด้านต่างๆ ส่งผลให้รัฐวิสาหกิจมีผลประกอบการที่ดีขึ้น ทำให้รัฐสามารถจัดเก็บรายได้แผ่นดินได้ตามเป้าหมาย โดยรัฐวิสาหกิจที่มีรายได้นำส่งสูงสุด10อันดับแรก นำส่งรายได้แผ่นดินคิดเป็นร้อยละ 88 ของเงินนำส่งรายได้ทั้งหมด โดยสรุปได้ดังนี้

|  |  |  |
| --- | --- | --- |
| **ลำดับที่** | **รัฐวิสาหกิจ** | **รายได้นำส่ง (ล้านบาท)** |
| 1 | สำนักงานสลากกินแบ่งรัฐบาล | 41,916 |
| 2 | บริษัท ปตท. จำกัด (มหาชน) | 29,198 |
| 3 | การไฟฟ้าฝ่ายผลิตแห่งประเทศไทย | 18,924 |
| 4 | ธนาคารออมสิน | 16,538 |
| 5 | การไฟฟ้าส่วนภูมิภาค | 10,903 |
| 6 | บริษัท ท่าอากาศยานไทย จำกัด (มหาชน) | 10,500 |
| 7 | ธนาคารอาคารสงเคราะห์ | 5,646 |
| 8 | ธนาคารเพื่อการเกษตรและสหกรณ์การเกษตร | 5,582 |
| 9 | การไฟฟ้านครหลวง | 5,500 |
| 10 | การท่าเรือแห่งประเทศไทย | 4,760 |
| 11 | อื่นๆ | 19,692 |
|  | **รวม** | **169,159** |

**ผู้อำนวยการ สคร.** กล่าวสรุปว่าในปีงบประมาณ 2563 สคร. มีเป้าหมายการจัดเก็บรายได้นำส่งจากรัฐวิสาหกิจ  
และกิจการฯ จำนวน 188,800 ล้านบาท โดย สคร. จะยังคงให้ความสำคัญกับการเพิ่มประสิทธิภาพการจัดเก็บรายได้แผ่นดินและสนับสนุนการดำเนินงานของรัฐวิสาหกิจให้มีประสิทธิภาพและประสิทธิผลมากขึ้น เพื่อให้การจัดเก็บรายได้แผ่นดิน   
เป็นเครื่องมือในการรักษาเสถียรภาพทางการคลังให้แก่ประเทศอย่างยั่งยืนต่อไป

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

สำนักงานคณะกรรมการนโยบายรัฐวิสาหกิจ

**สำนักนโยบายและแผนรัฐวิสาหกิจ**

โทร.0 2298 5880-7 ต่อ 3157